 **РЕПУБЛИКА БЪЛГАРИЯ**

 Министерство на здравеопазването

 Регионална здравна инспекция - Благоевград

**УТВЪРДИЛ: ДИРЕКТОР РЗИ: ................................**

 **Д-Р ПЕТЪР ИВАНОВ**

**(1793) ПРОЦЕДУРА ПО ИЗДАВАНЕ НА УДОСТОВЕРЕНИЕ ЗА РЕГИСТРАЦИЯ НА ЛИЦАТА, ПРАКТИКУВАЩИ НЕКОНВЕНЦИОНАЛНИ МЕТОДИ ЗА БЛАГОПРИЯТНО ВЪЗДЕЙСТВИЕ ВЪРХУ ИНДИВИДУАЛНОТО ЗДРАВЕ**

**І. Правно основание:**

 Закон за здравето (ЗЗ).

Наредба № 7 от 1 март 2005 г. за изискванията към дейността на лицата, които упражняват неконвенционални методи (НКМ) за благоприятно въздействие върху индивидуалното здраве.

Тарифа за таксите, които се събират от органите на държавния здравен контрол и националните центрове по проблемите на общественото здраве по Закона за здравето.

**ІІ. Цел:**

Целта на настоящата процедура е да укаже реда и условията за регистрация на лицата, упражняващи неконвенционални методи за благоприятно въздействие върху индивидуалното здраве в РЗИ-Благоевград, което е задължително изискване за правомерното прилагане на тези методи.

**ІІI. Процедура по извършване на административната услуга:**

**Заявител:**

Право да практикуват НКМ за благоприятно въздействие върху индивидуалното здраве, с изключение на хомеопатия, имат български граждани и граждани на държава–членка на ЕС, другите държави от Европейското икономическо пространство и Швейцария, които са психически здрави, не са осъждани за престъпление от общ характер и отговарят на едно от следните условия:

1. притежават образователно-квалификационна степен „магистър” по професионални направления „Медицина”, „Дентална медицина” или „Фармация”;

2. притежават образователно-квалификационна степен „специалист” или „бакалавър” по професионално направление „Здравни грижи”;

3. притежават диплома за завършено средно образование и свидетелство за успешно проведено обучение не по-малко от 4 семестъра във висше медицинско училище при условия и по ред, определени с наредба на министъра на здравеопазването и министъра на образованието и науката.

Право да практикуват хомеопатия имат български граждани и граждани на държава-членка на ЕС, другите държави от Европейското икономическо пространство и Швейцария, които притежават образователно-квалификационна степен „магистър“ по професионални направления „Медицина” или „Дентална медицина”.

**Забележка:** Лекарите и лекарите по дентална медицина, които са регистрирали лечебно заведение или работят в такова, могат да предписват хомеопатични лекарствени продукти без да се регистрират по реда на чл. 170, ал. 1 от Закона за здравето.

**Необходими документи:**

Заявление по образец, към което се прилагат:

1. нотариално заверено копие от диплома за завършено образование;
2. свидетелство за съдимост на лицата, които не са български граждани;
3. документ за психично здраве;
4. документ, удостоверяващ гражданството на лицето;
5. книга за посещенията по образец;
6. документ за платена такса.

**Забележка**: В заявлението изчерпателно се изброяват НКМ, които лицето ще практикува.

**Срок за предоставяне на административната услуга:** 15 дни.

**Вътрешен ход на процедурата:**

  Заявлението за регистрация на лице, упражняващо НКМ за благоприятно въздействие върху индивидуалното здраве, и придружаващите го документи се подават в Центъра за административно обслужване до директора на РЗИ-Благоевград и се завеждат в Единната информационна система.

При непълнота на представените документи или несъответствие с изискванията за регистрация, директорът на РЗИ уведомява в 15-дневен срок писмено лицето за това и му определя 10-дневен срок за отстраняването им. Срокът за издаване на удостоверение за регистрация за упражняване на НКМ за благоприятно въздействие върху индивидуалното здраве спира да тече от деня на уведомяването на заявителя.

В деня на постъпване на документите дирекция „Медицински дейности” уведомява дирекция „Надзор на заразните болести”, за необходимостта от извършване на проверка, относно спазване на здравните изисквания. Началник отдел ПЕК определя длъжностното лице и срока за извършване на инспекцията. В срок от 10 (десет) дни от постъпването на заявлението, длъжностни лица от отдел ПЕК извършват проверка на място в обекта за спазване на здравните изисквания при спазване на изискванията на нормативната уредба и утвърдените ръководства и указания, и изготвя констативен протокол. Проверката се извършва задължително в присъствие на заявителя или посочен от него представител. След приключване на проверката изготвените документи се проверяват от началник отдел ПЕК и се изпращат по електронния обмен на служителя на дирекция „Медицински дейности“, който води преписката.

В 15-дневен срок от подаване на заявлението или от отстраняване на непълнотите, отговорният служител от дирекция „Медицински дейности” изготвя удостоверение или заповед за отказ от регистрация и ги изпраща за съгласуване по електронния обмен на директора на дирекцията. След като прегледа и съгласува изпратените му документи, директорът на дирекция ги изпраща за подпис на директора на институцията. Директорът на РЗИ-Благоевград издава удостоверението за регистрация, в което изрично са посочени видовете НКМ, които лицето ще прилага, или прави мотивиран отказ за издаването му.

Удостоверението за регистрация за упражняване на НКМ за благоприятно въздействие върху индивидуалното здраве или мотивирания отказ за издаването му се издава в два екземпляра – за заявителя и за досието на лицето, вписано в регистъра.

Удостоверението за регистрация или отказът се получава от заявителя или от упълномощено от него лице от Центъра за административно обслужване в РЗИ-Благоевград срещу представена лична карта или нотариално заверено пълномощно, а ако в заявлението е посочен друг начин за получаване, тогава административният акт се изпраща като вътрешна пощенска или куриерска пратка на посочения от заявителя адрес.

Определеното със заповед на директора на РЗИ-Благоевград длъжностно лице вписва в 3-дневен срок издаденото удостоверение в Регистъра на лицата, упражняващи неконвенционални методи за въздействие върху индивидуалното здраве

При настъпила промяна в обстоятелствата по регистрация на неконвенционална практика за благоприятно въздействие върху индивидуалното здраве, регистрираното лице е длъжно да уведоми РЗИ-Благоевград в 7-дневен срок с подаване на заявление по образец. Движението на преписката е по описания по-горе ред.

**Отказ за издаване на удостоверение за регистрация:**

При непълнота на изискуемите документи и неотстраняването й в указания срок, директорът на РЗИ-Благоевград издава заповед с мотивиран отказ за издаване на удостоверение за регистрация за упражняване НКМ за благоприятно въздействие върху индивидуалното здраве и уведомява писмено лицето за това.

Отказът подлежи на обжалване по реда на Административнопроцесуалния кодекс.

**Резултат от процедурата:**

Регистрираните лица могат да практикуват вписаните в удостоверението НКМ за благоприятно въздействие върху индивидуалното здраве при спазване изискванията на Закона за здравето и Наредба № 7 от 1 март 2005 г. за изискванията към дейността на лицата, които упражняват неконвенционални методи за благоприятно въздействие върху индивидуалното здраве.

**ІV. Такси:**

За издаване на удостоверение за регистрация на лице, което упражнява НКМ за благоприятно въздействие върху индивидуалното здраве, се събира такса в размер на 100 лева. Таксата може да се плати в брой или с карта на гише или по банков път по сметката на РЗИ-Благоевград.

**Банковата сметка на РЗИ-Благоевград се намира на уеб сайта в рубриката** [**«Контакти»**](https://www.rzibl.org/?page_id=371)

Процедурата влиза в сила от датата на регистрация в Единната информационна система Eventis R7. Контролът по изпълнение на процедурата се осъществява от директор дирекция „Медицински дейности“.

**Съгласувал:** Д-р И. Дукова - директор на ДМД: .........................

**Изготвил:** А. Илиева - гл. експерт в ДМД: .........................

гр. Благоевград, ул. „Братя Миладинови“ № 2,

тел.: 073/88 87 01, факс: 073/58 20 50, e-mail: rzibl@rzibl.org

www.rzibl.org